კორტინა-დ’ამპეცო

კორტინა-დ’ამპეცო () — ქალაქი და კომუნა სამხრეთ (დოლომიტის) ალპების გულში, იტალიის ჩრდილოეთით, ვენეტოს რეგიონში, ბელუნოს პროვინციაში. მდინარე ბოიტეზე, ალპურ ხეობაში მდებარე ეს დასახლება არის პრესტიჟული საზაფხულო და ზამთრის სპორტული კურორტი, რომელიც ცნობილია თავისი სათხილამურო ტრასებით, პეიზაჟებით, სასტუმროებით, მაღაზიებითა და მაღალი საზოგადოების „აპრეს-სკი“ სცენით.

შუა საუკუნეებში ამპეცო აქვილეიის საპატრიარქოსა და საღვთო რომის იმპერიის იურისდიქციაში შედიოდა. 1420 წელს ის ვენეციის რესპუბლიკამ დაიპყრო. 1508 წლიდან მისი ისტორიის დიდი ნაწილი ჰაბსბურგთა მმართველობის ქვეშ გაგრძელდა; ნაპოლეონის დროს მან მცირეხნიანი ტერიტორიული ცვლილებები განიცადა, რის შემდეგაც კვლავ ავსტრიის იმპერიას (მოგვიანებით ავსტრია-უნგრეთი) დაუბრუნდა, რომლის შემადგენლობაშიც 1918 წლამდე დარჩა. XIX საუკუნიდან კორტინა-დ’ამპეცო ხელოსნობის მნიშვნელოვან რეგიონულ ცენტრად იქცა. ადგილობრივ ხელნაკეთ ნივთებს მაღალ შეფასებას აძლევდნენ პირველი ბრიტანელი და გერმანელი დამსვენებლები, XIX საუკუნის მიწურულს როდესაც ტურიზმმა განვითარება დაიწყო. ქალაქის სპეციალიზაციას წარმოადგენდა ავეჯისთვის ხის დამუშავება, მოპირკეთებული ღუმელების წარმოება, ასევე რკინის, სპილენძისა და მინის ნაკეთობები.

დღეს ადგილობრივი ეკონომიკა ტურიზმზეა დამოკიდებული, განსაკუთრებით ზამთრის სეზონზე, როდესაც ქალაქის მოსახლეობა, როგორც წესი, 7 000-დან 40 000-მდე იზრდება. წმინდა ფილიპესა და იაკობის მცირე ბაზილიკა აშენდა 1769-1775 წლებში, ორი ყოფილი XIII და XVI საუკუნეების ეკლესიის ადგილზე; აქ მდებარეობს კორტინა-დ’ამპეცოს სამრევლო და დეკანოზი. ქალაქში ასევე განთავსებულია 1975 წელს დაარსებული რინალდო ძარდინის პალეონტოლოგიური მუზეუმი, მარიო რიმოლდის თანამედროვე ხელოვნების მუზეუმი და ამპეცოს რეგოლეს ეთნოგრაფიული მუზეუმი.

მიუხედავად იმისა, რომ მეორე მსოფლიო ომის გამო კორტინა-დ’ამპეცომ ვერ შეძლო დაგეგმილი 1944 წლის ზამთრის ოლიმპიური თამაშების მასპინძლობა, მან უმასპინძლა 1956 წლის ზამთრის ოლიმპიადას, მოგვიანებით კი — ზამთრის სპორტის სახეობების არაერთ მსოფლიო ღონისძიებას. კორტინა-დ’ამპეცო მეორედ უმასპინძლებს ზამთრის ოლიმპიურ თამაშებს, როდესაც მილანთან ერთად 2026 წლის ზამთრის ოლიმპიადას გამართავს. ქალაქში ბაზირებულია უმაღლესი ლიგის პროფესიონალური ყინულის ჰოკეის გუნდი — SG Cortina; ასევე, კორტინა-დ’ამპეცო წარმოადგენს ყოველწლიური ავტორბოლის, „დოლომიტების ოქროს თასის“, დაწყებისა და დასრულების ადგილს.

ქალაქში გადაღებულია რამდენიმე ფილმი, რომელთაგან ყველაზე ცნობილია: ვარდისფერი პანტერა (1963), მხოლოდ თქვენი თვალებისათვის (1981) და მეკლდეური (1993).

რესურსები ინტერნეტში




სქოლიო

კატეგორია:იტალიის ქალაქები